Христо Смирненски
Химни

chitanka.info

1. Ти

Ти си нимфа златокъдра, ти си песен неизпета —

песента на монахиня, лудо влюбена в света;

твоят лик е бледен нарцис, светъл символ на небето,

твоят взор е меч победен, огън — твоите уста.

Тъмни двери щом разкрие тиха модроока вечер,

аз бленувам и жадувам твоите хубави очи,

у които се преплита блясъкът на леден глетчер

с кръшна песен на русалка, в ранно утро що звучи.

И пламтящ сред рой копнежи, сещам как печален спомен

ме поема и възнася в тъмни, тъмни висини,

дето в шеметна забрава от любов и скръб поломен,

зарад тебе аз разпънах свежите си младини…

Ти си нимфа златокъдра, ти си приказна царкиня,

аз пък — пленник свързан крепко с твоите чудни красоти

аз съм жрец безумно влюбен, пеещ химни в тъмна скиня,

дето вместо златен идол твоят дивен лик блести.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.